**OAJ Pohjois-Savo YSI-jaosto**

**Vero-ohjeita vuoden 2018 verotukseen**

”Verovelvollinen saa vähentää tuloistaan niiden hankkimisesta aiheutuneet kustannukset. Jokainen veronmaksaja saa automaattisesti 750 euron tulonhankkimisvähennyksen. Vähennys sisältää muun muassa työhuonekustannukset, puhelinkulut ja ammattikirjallisuuden hankkimisesta aiheutuneet kustannukset.

Jos voit osoittaa yksilöityjä vähennyskelpoisia tulonhankkimiskuluja kertyneen **yli** 750 euroa, kannattaa kaikki kulut veroilmoituksessa eritellä. Kuluja voi syntyä esimerkiksi työhuoneesta, puhelinkuluista, ammattikirjallisuudesta tai tietokoneesta.” Kai Kullaa, työmarkkinalakimies, OAJ

**Veroilmoitus muuttuu keväällä 2019.** Esitäytettyyn veroilmoitukseen on koottu samat tiedot kuin ennenkin. Ulkoasu kuitenkin muuttuu ja veroilmoitusta korjataan eri tavalla kuin aiemmin: Veroilmoitus verkossa -palvelu poistuu käytöstä vuonna 2019. Sen sijaan voit korjata tai täydentää veroilmoitusta OmaVerossa <https://www.vero.fi/sahkoiset-asiointipalvelut/omavero/>

**Vielä tänä vuonna voit tehdä muutokset veroilmoitukseen myös paperilla. Jos käytät paperilomaketta, huomaa, että korjaaminen on muuttunut:**

* tee muutokset erillisille lomakkeille, ei enää suoraan esitäytettyyn veroilmoitukseen (lomakkeet on itse tulostettava OmaVerosta)
* lomakkeet ja palautuskuori on hankittava itse ja lähetettävä Verohallintoon
* veroilmoituksen täytyy olla perillä Verohallinnossa viimeistään veroilmoitukseesi merkittynä määräpäivänä (myöhästyneestä ilmoituksesta menee 50 euron maksu)

**Mitä opettaja voi vähentää verotuksessa?**

1. **Työhuonevähennys (880/440€ verovuonna 2018)**

* Tätä ei tarvitse sen kummemmin perustella, koska olet opettaja.

1. **Puhelinkulut**

* Mikäli sinulla ei ole työnantajan maksamaa työpuhelinta, voit vähentää verotuksessa kohtuullisen summan puhelinkuluja/vuosi esim. 120€.
* Mikäli työskentelet useassa koulussa, arvioi puhelimen käyttö erikseen kaikissa kouluissa (esim. koulu x 100 euroa, koulu y 40 euroa ja koulu k 20 euroa).
* Perusteluissa kannattaa mainita, että joudut pitämään yhteyttä oppilaisiin/opiskelijoihin ja huoltajiin eikä työnantaja korvaa oman puhelimen käyttöä.
* Mikäli toimit luokanvalvojana tai ryhmänohjaajana tai esim. vaihto-oppilaiden ohjaavana opettajana tai jossain muussa erityistehtävässä, joka vaatii runsasta oman puhelimen käyttöä, niin muista mainita tämäkin perusteluissa.

1. **Ammattimateriaalin hankkiminen ja ammattitaidon ylläpitäminen**

* Mikäli kuulut johonkin opettajayhdistykseen esim. Suomen kieltenopettajien liittoon tai Historian ja yhteiskuntaopin opettajien liittoon, voit vähentää verotuksessa nämä jäsenmaksut.
* Kieltenopettajat voivat vähentää myös ystävyysseurojen jäsenmaksut esim. ranskanopettajat Suomi-Ranska -yhdistyksen jäsenmaksut sillä perusteella, että yhdistykseen kuuluminen lisäpätevöittää sinua ammatillisesti, sillä tällä tavoin saat aitoja kontakteja ranskaa äidinkielenään puhuviin ihmisiin sekä tietoa esim. Ranskan uusimmista kulttuurivirtauksista ja näitä voit hyödyntää työssäsi.
* Myös Internet-liittymä kotitietokoneelle on vähennyskelpoinen, sillä opettaja etsii usein verkosta tietoja ja taustamateriaalia opetukseen (esim. artikkeleita, luetunymmärtämistekstejä, laulujen sanoja, ruokareseptejä), joten nettiyhteys on välttämätön opettajan työssä. Internet-liittymän vähentämistä verotuksessa voi perustella myös sillä, että kustantajat ovat siirtäneet maksulliset opettajan materiaalit kokonaan verkkoon ja näin ollen opettajalla on oltava Internet –yhteys kotona voidakseen ladata tiedostoja kustantajien nettisivuilta. Mikäli olet laatinut verkkoon itse materiaalia esim. verkkokursseja, voit perustella Internetiä välttämättömäksi, jotta voit tarkistaa ja arvioida opiskelijoiden verkossa tekemiä tehtäviä sekä tietysti laatia niitä ja pitää ja tarkistaa verkkokokeita. Lukion opettajat voivat mainita perusteluissa myös sähköisten yo-kokeiden tarkistuksen.
* Myös kaikki hankittu ammattikirjallisuus (kirjat, sanakirjat, oppaat, erikoislehdet, elokuvat, CD:t jne.) ja toimistotarvikkeet (esim. kansiot, kynät, kumit, liimat, askartelutarvikkeet, tussit, muistitikut jne.) ovat vähennyskelpoisia, mikäli työnantaja ei anna / korvaa niitä.
* Jos olet hankkinut tietokoneen, kannettavan, tabletin, tulostimen, skannerin tai osia niihin (mm. kaiuttimet tai näytön) tai esim. tulostimeen väriä, voit nekin vähentää verotuksessa.
* Kieltenopettajat voivat myös yrittää vähentää verotuksessa tilaamiensa vieraskielisten lehtien ja tv-kanavien kuukausimaksut esim. venäjänopettajat Venäjän tv-kanavien maksut.
* Liikunnanopettajat ja luokanopettajat voivat myös yrittää vähentää urheiluvaatteet ja –jalkineet, joita käyttävät oppitunneilla, mikäli työnantaja ei korvaa niitä.

1. **Koulutuskulut**

* Mikäli osallistuit koulutukseen kotimaassa tai ulkomailla eikä työnantaja maksanut päivärahoja, voit vähentää ne verotuksessa (päivärahat löydän verohallinnon sivuilta <http://www.vero.fi/fi-FI/Henkiloasiakkaat/Kilometrikorvaus_ja_paivaraha> (kannattaa liittää veroehdotuksen mukaan esim. kurssiohjelma ja kurssitodistus sekä mainita, että työnantaja ei maksanut päivärahoja).
* Mikäli osallistuit koulutukseen kotimaassa tai ulkomailla eikä työnantaja korvannut mitään kuluja, voit vähentää verotuksessa myös kurssimaksut, matkakulut ja yöpymiskulut sekä tietenkin koulutuksen aikana hankkimasi opetusmateriaalin.
* Mikäli olet kouluttautunut esim. kansalaisopistossa tai aikuislukiossa, voit vähentää kurssimaksut ja opiskelumateriaalin, kun vain perustelet, miksi ko. koulutus lisäsi / ylläpiti ammatillista pätevyyttäsi.

1. **Opintomatkat opiskelijoiden kanssa**

* Mikäli teit opiskelijoiden kanssa opintomatkan eikä työnantaja korvannut kaikkia kuluja tai maksanut päivärahoja, voit vähentää nekin verotuksessa (kannattaa liittää veroehdotukseen mukaan esim. matkaohjelma).

Kotimaan päiväraha: <https://www.veronmaksajat.fi/Palkka-ja-elake/Paivarahat/kotimaan-paivarahat-2018/>

Ulkomaan päiväraha: <https://www.veronmaksajat.fi/Palkka-ja-elake/Paivarahat/ulkomaan-paivarahat--2018/>

1. **Matkakulut**

* Vähennys tehdään halvimman kulkutavan kustannusten mukaan ansiotuloista.
* Matkakustannuksissa on 750 euron omavastuu ja vähennyksen enimmäismäärä on 7 000 euroa.
* Matkakuluiksi ilmoitetaan yleensä julkisten kulkuneuvojen kuukausilipun hinta koko vuodelta.
* Jos et voi mennä töihin julkisilla kulkuneuvoilla, voit saada vähennyksen matkakustannuksista oman auton käytön perusteella.
* Mikäli työskentelet useassa koulussa ja työnantaja korvaa nämä matkakustannukset sinulle, työnantajan maksamat matkakorvaukset ovat nykyään verollista tuloa, mutta niistä ei kuitenkaan peritä ennakkoveroa eli verottajan ohjeen mukaan myös korvattujen matkojen kulut voi vähentää verotuksessa tulonhankkimisvähennyksenä.
* <https://www.vero.fi/henkiloasiakkaat/verokortti-ja-veroilmoitus/tulot-ja-vahennykset/matkakulut/asunnon_ja_tyopaikan_valiset_matka/>

1. **Pysäköintimaksu**

* Jos olet ostanut kaupungin pysäköintiluvan voidaksesi pysäköidä koulun pihalle, voit vähentää sen vuosimaksun verotuksessa.

**Kaikki ohjeet kannattaa tarkistaa verohallinnon vero-ohjeesta vuodelle 2018:** [**https://www.vero.fi/henkiloasiakkaan-vero-opas-2018/**](https://www.vero.fi/henkiloasiakkaan-vero-opas-2018/)

**Näiden vinkkien lisäksi kannattaa lukea Opettaja –lehdessä ilmestyneet vero-ohjeet esim. Opettaja 17-18 / 2014 (s. 41-42):** [**https://www.opettaja.fi/digilehti/17-18-2014/1-57**](https://www.opettaja.fi/digilehti/17-18-2014/1-57)

**Vero.fi –verkkosivuilla on olemassa erityisesti opettajille tarkoitetun vero-ohjeverkkoseminaarin esityspaketti pdf-tiedostona:** [**https://www.vero.fi/globalassets/tietoa-verohallinnosta/esitys--ja-opetusmateriaalit/verkkoseminaarit/veroinfoa-opettajille.pdf**](https://www.vero.fi/globalassets/tietoa-verohallinnosta/esitys--ja-opetusmateriaalit/verkkoseminaarit/veroinfoa-opettajille.pdf)**.**